# Poésies de Jean Froissart/Le Dit dou Florin
### LE DIT DOU FLORIN.

* Pour bien savoir argent desfaire,
* Si bien qu’on ne le scet refaire,
* Rapiecier ne remettre ensamble,
* Car tel paour a que tous tramble
* 5 Quand il est en mes mains venus,
* Point ne faut que nulle ne nuls
* Voist à Douay ou à Marcienes,
* À Tournay ou à Valencienes,
* Pour quérir nul millour ouvrier
* 10 Que je sui l’esté et l’ivier,
* Car trop bien délivrer m’en sçai.
* Je l’alève bien sans assai
* Ne sans envoyer au billon.
* Aussi à la fois m’en pillon
* 15 Aux dés, aux esbas et aux tables,
* Et aux aultres jus délitables ;
* Mès pour chose que argens vaille,
* Non plus que ce fust une paille
* De bleid, ne m’en change ne mue.
* 20 Il samble voir qu’argens me pue ;
* Dalès moi ne poet arrester.
* J’en ai moult perdu au prester ;
* Il est fols qui preste sans gage.
* Argent scet maint divers langage ;
* 25 Il est à toutes gens acointes ;
* Il aime les beaus et les cointes,
* Les nobles et les orfrisiés,
* Les amourous, les envoisiés,
* Les pélerins, les marchéans
* 30 Qui sont de leurs fais bien chéans,
* Ceuls qui sievent soit guerre ou jouste ;
* Car à tels gens argent ne couste
* Nulle chose, ce leur est vis ;
* Dalès euls le voïent enuis.
* 35 Argent trop volentiers se change ;
* Pour ce ont leur droit nom li change ;
* Pas ne le scevent toute gent.
* Change est paradys à l’argent,
* Car il a là tous ses déduis,
* 40 Ses bons jours et ses bonnes nuis ;
* Là se dort-il, là se repose.
* Là le grate-on, c’est vraie chose !
* Là est frotés et estrillés,
* Lavés et bien appareilliés ;
* 45 Il en vïent com par enfance ;
* Ils le poisent à la balance ;
* Avoir li font toutes ses aises ;
* Au devant de lui mettent haises.
* Afin qu’on ne le puist haper.
* 50 Cil qui se mellent de draper
* En prendent la plus grans puignies.
* Argens est de pluisours lignies ;
* Car lors qu’il est issus de terre
* Dire poet : « Je m’en vais conquerre
* 55 » Pays, chasteaus, terre et offisces. »
* Argent fait avoir bénéfisces,
* Et fait des drois venir les tors,
* Et des tors les drois au retors.
* Il n’est chose qu’argens ne face,
* 60 Et ne desface, et ne reface.
* Argent est un droit enchanteur,
* Un lierres et un bareteur ;
* Tout met à point et tout toveille.
* Il dort un temps, puis se resveille.
* 65 Se gros tournois leur cours avoient
* Et les changéours y sçavoient
* Gaagnier, quoique peu de cours
* Aïent ores, dedens briefs jours
* Vous en veriés sus establies
* 70 Aux changes, pour connestablies,
* Et pour porter fondre au billon.
* Souvent de moi s’esmervillon
* Comment sitos je m’en délivre ;
* J’ai plus tos espars une livre
* 75 Qu’uns aultres n’auroit vingt deniers ;
* Si n’en mac-je bleds en greniers
* Avainnes, pois, fèves ne orges ;
* Je n’en fais moustiers ne orloges,
* Dromons, ne naves, ne galées,
* 80 Manoirs, ne chambres, ne alées,
* Je n’achate soiles ne lins,
* Aultres grains, ne fours, ne moulins,
* Fuerres, gluis, estrains ne esteules,
* Hasples, ne fuseaus, ne keneules,
* 85 Ne faucilles pour soyer blés.
* Il s’est tantost de moi emblés ;
* Il me defuit et je le chace ;
* Lorsque je l’ai pris, il pourchace
* Comment il soit hors de mes mains.
* 90 Il va par maintes et par mains ;
* Ce seroit uns bons messagiers,
* Voires mès qu’il fust usagiers
* De retourner quand il se part !
* Mès nennil, que Diex y ait part,
* 95 Jà ne retournera depuis,
* Non plus qu’il chéist en un puis,
* Lorsqu’il se partira de moi.
* Se je ploure après, ou larmoi,
* Il m’est avis il n’en fait cure.
* 100Puis vingt et cinq ans, sans la cure
* De Lestines, qui est grant ville,
* En ai-je bien éu deus mille
* Des frans ; que sont ils devenu ?
* Si coulant sont et si menu,
* 105 Quand ma bourse en est pourvéue,
* Tost en ai perdu la véue ;
* De quoi, pour ravoir ent le compte
* De deux milliers que je vous compte,
* Le fons et toute la racine
* 110 J’en mis l’autr’ier un à jehine,
* Que je trouvai en un anglet
* D’un bourselot. « Diex ! doux valet,
* » Di-je lors, es-tu ci quatis ?
* » Par ma foi tu-es uns quetis,
* 115» Quant tous seuls tu es en prison
* » Demorés, et ti compagnon
* » S’en sont alés sans congié prendre.
* » Or çà, il t’en fault compte rendre. »
* Adoncques le pris à mes dens,
* 120Et le mors dehors et dedens
* À la fin qu’il fust plus bleciés ;
* Et quant je me fui bien sauciés,
* Sus une pierre l’estendi
* Et dou poing au batre entendi ;
* 125Et puis si tirai mon coutiel
* Et jurai : « Par ce hateriel !
* » Je t’esboulerai, crapaudeaus ;
* » Bien voi que tu es uns hardeaus
* » Tailliés, rongniés et recopés ;
* 130» Pour ce n’es-tu point eschapés ;
* » Les autres t’ont lalssié derrière.
* » Se tu fuisses de leur manière,
* » De bon pois et de bon afaire,
* » Tu eusses bien o euls à faire.
* 135» Di moi quel part s’en sont alé
* » Ceuls qui n’ont chanté ne parlé,
* » Mès sont partis lance sus fautre,
* » Tout ensamble, l’un avec l’autre,
* » Ou tantost je te partirai
* 140» En quatre, et si te porterai
* » Fondre en la maison d’un orfèvre,
* » Ou cuire ou fu d’un aultre fèvre. »
* Adonc dist-il : « Pour Dieu merci !
* » Sire, j’ai demore droit ci,
* 145» En ce bourselot, moult lonc temps ;
* » J’ai là dormi moult bien contens ;
* » De vous je vous voeil dire voir :
* » Alevé avés moult d’avoir.
* » Depuis que m’euïstes premiers,
* 150» Tous jours ai esté darrainniers,
* » Ne onques vous ne m’alevastes ;
* » Engagié m’avés bien en hastes
* » Et puis tantos me rachetiés.
* » Je sçai François, Englois et Thiès,
* 155» Car partout m’avés vous porté.
* » Je vous ai souvent conforté.
* » Quant il vous souvenoit de mi
* » Vous m’avés trouvés bon ami ;
* » Se j’euïsse esté uns plus grans,
* 160» Uns bons nobles, ou uns bons francs,
* » Uns doubles, ou uns bons escus
* » On en n’euïst eu nul refus ;
* » J’euïsse ores par mille mains
* » Passé. Et n’en penses jà mains ;
* 165» Mais pour ce que je suis si fés
* » Que retailliés et contrefés,
* » On m’a refusé trop de fois.
* » Vous venez dou pays de Fois,
* » De Berne, en la Haute Gascongne,
* 170» Et n’avés point éu besongne
* » De moi ; mès m’avés, sans mentir,
* » Tout un yver laissié dormir
* » En un bourselot bien cousu.
* » Quel chose vous est avenu ?
* 175» Dittes le moi tout bellement ;
* » Je sui en vo commandement,
* » Soit dou vendre ou del engagier. »
* Quant ensi l’oy langagier
* En corage me radouci,
* 180Et li dis : « Je suis ores ci
* » En Avignon, en dure masse. »
* » — Pour quoi, monseignour, sauf vo grasce,
* » Dist le florin, vous estes bien
* » Pour avoir pourfit et grant bien.
* 185» Ne tendés vous à benefisces ?
* » — Compains, di-je, se tu desisses
* » Aultre chose, par saint Hylaire
* » Je te donroïe bon solaire,
* » Ne jamais ne t’aleveroie,
* 190» Mès grant honnour te porteroie. »
* » — Et que volés-vous que je die ?
* » Descouvrés moi vo maladie,
* » Si en serai un peu plus aise ;
* » Car pas n’est drois que je me taise.
* 195» Puisque compte volez avoir
* » Dou beau meuble et dou bel avoir
* » Que vous avés jadis éu,
* » Je sçai bien qu’ils sont devenu.
* » Tout premiers vous avés fait livres
* 200» Qui ont cousté bien sept cens livres.
* » L’argent avés vous mis là bien ;
* » Je le prise sus toute rien
* » Car fait en avés mainte hystore
* » Dont il sera encor memore
* 205» De vous ens ou temps à venir,
* » Et ferés les gens souvenir
* » De vos sens et de vos doctrines ;
* » Et les favreniers de Lestines
* » En ont bien éu cinq cens frans.
* 210» Regardés les deux membres grans
* » De quoi je vous fac ordenance,
* » Après, n’avés-vous souvenance
* » Comment vous avés traveillié
* » Et pluisours pays resvillié.
* 215» Moult bien en povés mettre un mille
* » En chevauçant de ville en ville,
* » N’avés vous en Escoce esté,
* » Et là demi an arresté,
* » En Engleterre et en Norgalles,
* 220» Où bien avés eù vos gales
* » De là partir, aler à Rome,
* » En arroi de souffisant homme
* » Mené hagenée et roncin,
* » Retourné un aultre chemin
* 225» Que ne fesistes au passer
* » Pour mieuls les pays compasser,
* » Cherchié le royalme de France
* » De chief en cor, par ordenance,
* » Tele que tous jours à grans frès.
* 230» Et avés éu tous jours près
* » Or et argent parmi raison
* » Pour bien employer vo saison.
* » Tout dis avés esté montés,
* » Et d’abis enhupelandés,
* 235» Bien gouvernés et bien péus.
* » J’ai tous vos afaires véus.
* » Otant de choses avés faittes,
* » Sans vous bouter en grosses debtes,
* » Que uns aultres bons coustumiers
* 240» Autre tant, pour quatre milliers,
* » N’en feroit, foi que doi saint Gille !
* » Que fait en avés pour deux mille.
* » Si ne devés pas le temps plaindre,
* » Ne vous soussyer, ne complaindre.
* 245» Vous avés vescu jusqu’à ci ;
* » Onques ne vous vi descoufi
* » Mès plain de confort et d’emprise,
* » Et c’est un point que moult je prise.
* » Je vous ai véu si joious
* 250» Si joli et si amourous
* » Que vous viviés de souhédier. »
* — « Ha ! di-je, tu me voels aidier ;
* » Mès c’est trop fort que jà oublie
* » La belle et bonne compagnie
* 255» De florins que l’autr’ier avoie ;
* » Et si s’en sont ralé leur voie,
* » Je ne sçai pas en quel pays.
* » Certes, je m’en tiens pour trahis
* » Quant aultrement n’en ai penset. »
* 260Lors dist mon florin qu’il ne scet
* Nulle riens de ceste matère.
* — « Mestres, par l’ame vostre père !
* » Dites moi quel chose il vous fault,
* » Ne a falli, et dou default
* 265» Volentiers y adrecerai. »
* Je respons : « Je te le dirai.
* » Tu scés comment je me parti
* » De Blois, et sus un bon parti,
* » Don conte Gui, mon droit seignour.
* 270» Je, qui ne tenc qu’à toute honnour,
* » Et qui moult desiré avoie
* » D’aler en mon temps une voie
* » Véoir de Fois le gentil conte
* » Pour un tant que de li on compte,
* 275» Moult de largheces et de biens ;
* » Et vraiement il n’i fault riens
* » Que largheces et courtoisies,
* » Honneur sens ; et toutes prisies,
* » Qu’on peut recorder de noble homme
* 280» Ne soïent en celui qu’on nomme
* » Gaston, le bon conte de Fois.
* » Mon mestre, le conte de Blois
* » Escrisi pour moi devers li ;
* » Et le conte me recoelli
* 285» Moult liement et doucement.
* » J’ai là esté si longement
* » Dalès lui, qu’il ma pléu voir ;
* » Se je desiroie à avoir
* » De son estat la cognoissance ;
* 290» Je l’ai éu à ma plaisance ;
* » Car toutes les nuis je lisoie
* » Devant lui, et le solaçoie
* » D’un livre de Melyador,
* » Le chevalier au soleil d’or,
* 295» Le quel il ooit volentiers ;
* » Et me dist : C’est un beaus mestiers,
* » Beaus maistres, de faire tels choses.
* » Dedens ce romanc sont encloses
* » Toutes les chançons que jadis,
* 300» Dont l’ame soit en paradys !
* » Que fist le bon duc de Braibant,
* » Wincelaus dont on parla tant ;
* » Car uns princes fu amourous
* » Gracious et chevalerous ;
* 305» Et le livre me fist jà faire
* » Par très grant amoureus afaire
* » Comment qu’il ne le véist onques.
* » Après sa mort je fui adonques
* » Ou pays du conte de Fois
* 310» Que je trouvai larghe et courtois,
* » Et fui en revel et en paix
* » Près de trois mois dedens Ortais ;
* » Et vi son estat garant et fier
* » Tant de voler com de chacier.
* » J’ai moult esté et hault et bas
* » Ou monde, et véu des estas ;
* 315» Mès, excepté le roi de France,
* » Et l’autre que je vi d’enfance,
* » Édouwart, le roy d’Engleterre,
* » Je n’ai véu en nulle terre
* » Estat qui se puist ressambler
* 320» À celui dont je puis parler,
* » Se ce n’est Berri et Bourgongne.
* » Mès bien croi, sans point de mençongne
* » Que ces deus dus, cascuns par soi,
* » Qui sont oncle dou noble roy
* 325» Charles de France, qui Diex gart !
* » Ont estat de plus grant regard
* » Que ne soit li estas dou conte
* » De Fois. Mès tant y a en compte
* » Qu’il est larghes aux estragniers,
* 330» Et parle et vie volentiers
* » À euls, et dist otant de choses
* » Où on poet prendre bonnes gloses
* » Que de seigneur que onques vi,
* » O un, que Diex face merci !
* 335» Amé, le conte de Savoie,
* » Cils, tant qu’il vesqui, tint la voie
* » De larghece, en toutes saisons.
* » Revenir voeil à mes raisons.
* » Gaston le bon conte de Fois,
* 340» Pour l’onnour du conte de Blois,
* » Et pour ce que j’oc moult de painne
* » Tamaint jour et mainte sepmainne
* » De moi relever à mie-nuit,
* » Ou temps que les cers vont en bruit »
* 345» Sis sepmainnes devant Noël
* » Et quatre après, de mon ostel
* » À mie nuit je me partoie
* » Et droit au chastiel m’en aloie.
* » Quel temps qu’il fesist, plueve ou vent,
* 350» Aler m’i convenoit souvent  ;
* » Estoïe-je, vous di, mouillés ;
* » Mès j’estoïe bel recoeilliés
* » Dou conte, et me faisoit des ris.
* » Adont estoi-je tous garis,
* 355» Et aussi, d’entrée première
* » En la salle avoit tel lumière,
* » Ou en sa chambre à son souper,
* » Que on y véoit ossi cler
* » Que nulle clareté poet estre.
* 360» Certes à paradys terrestre
* » Le comparoïe moult souvent.
* » Là estoïe si longement
* » Que li contes aloit couchier.
* » Quant léu avoie un septier
* 365» De foeilles, et à sa plaisance,
* » Li contes avoit ordenance
* » Que le demorant de son vin
* » Qui venoit d’un vaissiel d’or fin,
* » En moi sonnant, c’est chose voire,
* 370» Le demorant me faisoit boire ;
* » Et puis nous donnoit bonne nuit.
* » En cel estat, en ce déduit
* » Fui-je à Ortais un lonc tempoire ;
* » Et quant j’oc tout parlit l’istoire
* 375» Dou chevalier au soleil d’or
* » Que je nomme Melyador,
* » Je pris congié, et li bons contes
* » Me fist par la chambre des contes
* » Délivrer quatre vins florins
* 380» D’Aragon, tous pesans et fins ;
* » Des quels quatre-vins les soissante,
* » Dont j’avoïe fait frans quarante,
* » Et mon livre qu’il m’ot laissié,
* » Ne sçai se ce fut de coer lie,
* 385» Mis en Avignon sans damage.
* » Or veci tantos trop grant rage :
* » Je vinc là par un venredi,
* » Et voloïe voir, je te di,
* » Mettre tous ces florins au change ;
* 390» Mès pourpos qui se mue et change
* » Se mua en moi sans sejour.
* » J’avoie acheté en ce jour
* » Une boursette trois deniers ;
* » Et là, comme mes prisonniers
* 395» Les quarante frans encloy.
* » Le dimence après, eschéy
* » Que je me levai moult matin ;
* » Je oy l’offisce divin.
* » Or avoi-je mis mon avoir
* 400» Et la boursette, très le soir,
* » En une aultre bourse plus grans.
* » Quant je cuidai trouver mes frans,
* » Certes, je ne trouvai riens née ;
* » Et sçai bien qu’à la matinée
* 405» Je les avoïe. Fin de somme.
* » Onques n’oy de tel fantomme
* » Parler, par l’ame de mon père !
* » Ma folie je le compère
* » Et comparrai, jusques au jour
* 410» Que je serai mis au retour
* » Et à monseignour revenus ;
* » Car esté n’a nulle ne nuls
* » Qui m’en ait dit nulle nouvelle. »
* Et adonques me renouvelle
* 415Mon florin un aultre pourpos,
* Et me dist : « Vous estes un sos,
* » Se vous pensés là longement.
* » Tout dis recoevre-on bien argent.
* » Legièrement vous sont venu
* 420» Et legièrement sont perdu.
* » Encores n’avés vous, sans faute
* » Éu droit à nulle desfaute,
* » Et si saves encor derrière
* » Le bon seigneur de la Rivière,
* 425» Et le bon conte de Sansoirre ;
* » Cescuns des deux, c’est chose voire,
* » Pour l’amour dou conte de Blois,
* » Qui est de coer frans et courtois
* » Et estrais de haulte lignie
* 430» Pour dix frans ne vous faudront mie ;
* » Et se vous trouvés le Daufin
* » D’Auvergne, qui a le coer fin
* » Et de qui vous estes d’ostel,
* » Il vous fera, certes, otel ;
* 435» Ne vous faudroit pour nulle rien ;
* » Car de tant le cognoi-je bien.
* » Aussi ne fera, s’il besongne.
* » Uns qui est en celle besongne,
* » Jehans le visconte d’Asci ;
* 440» Car dou bon seignour de Couci,
* » Qui est noblès, gentils et cointes
* » Estes vous privés et acointes ;
* » Et s’avés pour lui celle peinne,
* » Et l’expectation lontainne
* 445» Sus les chanesies de Lille.
* » Cent florins vous a, par saint Gille !
* » Moult bien coustée celle grasce,
* » Qui n’est ores bonne ne grasse
* » Mès mal revenans à proufit,
* 450» Quoique dou premier an est dit
* » Dou pape que le grasce avés ;
* » Mès voirement vous ne sçavés
* » Quant vous en serés pourvéus
* » Ne à chanonnes recéus.
* 455» Tout fault passer ; oublyés, mestre,
* » Toute chose qui ne poet estre ;
* » Et si vous mettés au retour
* » Sans attendre nil aultre atour
* » Avec les seignours dessus dis.
* 460» Vous ne serés jà escondis
* » D’avoir leur bonne compagnie.
* » Et si, soyés un aultre fie
* » Mieuls avisés et plus songneus
* » De garder en tels petit neus
* 465» Une quantité de florins,
* » Se les avés ; car nuls cousins,
* » Ne parent, ne vous sont si bon,
* » Ne si très loyal compagnon,
* » Ne pour qui on esploite tant
* 470» Que florins sont, je vous créant. »
* Adonc di-je : « Sus toute rien
* » Tu m’as ores conseillié bien ;
* » Encores je te garderai,
* » Ne point je ne t’aleverai,
* 475» Car tu n’es mies trop prisiés
* » Mès contrefés et débrisiés.
* » Or t’en va, dont tu es venus ;
* » Je ne voeil à toi parler plus ;
* » Mès il me souvenra souvent,
* 480» Cela t’ai-je bien en convent,
* » Comment le sire de Biau-Ju,
* » Antones qui grans galois fu,
* » En riant moult souvent disoit,
* » Et d’argent on se devisoit :
* 485» Aussi a fait Gerars d’Obies
* » Qui pas n’a vie aux oublies ;
* » Autant vaudroit au jugement
* » Estront de chien que marq d’argent. »